Man dood, vrou beseer in mislukte motorkaping | Netwerk24
08 Januarie 2020 22:04
'n Man is doodgeskiet en sy vrou is beseer in 'n mislukte motorkaping Dinsdagmiddag naby Midrand.
Die polisie het intussen 'n soektog begin na die onbekende aantal verdagtes wat in 'n wit Audi A4 met 'n onbekende registrasienommer gevlug het.
Die polisie het in 'n verklaring gesê die egpaar het in hul Nissan X-Trail by 'n rooi verkeerslig by die kruising van Maple- en Mainweg naby Midrand stilgehou.
"Twee mans het die egpaar se voertuig bestorm en probeer inklim. Die voertuig het teen 'n afdraande agteruitgeloop en in 'n sloot beland," sê brig. Mathapelo Peters, polisiewoordvoerder, in die verklaring.
"Skote is glo uit die verdagtes se voertuig afgevuur. Die vrou, wat bestuur het, is in die bolyf gewond en haar man is doodgeskiet." Sy is na die naaste hospitaal geneem.
Die polisie ondersoek 'n saak van poging tot motorkaping, poging tot moord en moord.
Die polisie doen 'n beroep op enige ooggetuies of enigiemand met inligting om die polisie by 08600 10111 te kontak.